Vegedusik ke Norwood (suterot)

**Vegedusik ke Norwood** (&nbsp;englavon *The Adventure of the Norwood Builder*&nbsp;) tir berpotam ke Arthur Conan Doyle taneon sanegayan bak 1903 koe *Standard Magazine* virda az direilanon koe *Dimpira ke Sherlock Holmes* berpotamak.

## Vildeks
### Tozafa bula
Stuva bak 1894 dilizer, arti aksattum radimi dimpira ke Sherlock Holmes koe London. John Hector Mcfarlane jotaf tegivsutesik ke Blackheath va Baker vawila kalvulter aze pu Holmes pebur da nope gomilara va Jonas Oldacre gan ardial zo onkar voxe tir volgunaf. Darevielon alto ke Oldacre anteyayano koe pilkot ke Norwood zo katrasiyir isen lana runza ke Mcfarlane koe yasaxo dere zo katrasiyir, batdume in zo nubuntur.

Sedme in, John Oldacre klaafe gu 52 tanda den tegivsutesikaf ilput daresielon auzuyur enide va bafela djutuwinugayar. Evodason va Mcfarlane, koe bata bafela bazeckeyer da inaf kiewegeeem isu kaydeeem isu krupeem tod awalkera pu Mcfarlane co di zo remziliyid. Oldacre pebuyur da va batcoba djuprogaskiyir kire va man kobas is riwes korik djupomayar aze eruyur da Mcfarlane ko Norwood bansielon di denlapitir. Arti sye tolbartivafa lawara bansielon, Mcfarlane va intafa runza dene Oldacre vulkuyur. Sedme Mcfarlane to belison va fela, va xonukera ke arintaf vedgobesik vangrupeyer. Nope bat divereem, Lestrade fayik ke Scotland Yard ardial va Mcfarlane soper, beka Holmes va volgunuca ke jotaf tegivsutesik vere trakur.

### Maera
Holmes dene gadikeem ke Mcfarlane koe Blackheath toz kogrupar nume kosmar da gadikya ke tegivsutesik va Oldacre gelkeon skedegayar voxazen inafa tizafa is udutafa anda va jiadara va skeda jupayar. Oldacre me al karolayar. Batdume inafa kiblara va nazbeikye ke savsafa skedeganikya wetce konolesik evodayar. Nekev bata abigaca, kogrupason va pilkot ke Oldacre koe Norwood Holmes va mecoba rotuvolgunasa va Mcfarlane trasir, kore kevtrakur da Lexington W-ya kwik ke Oldacre va lancoba mewelidana grupecker. Holmes va volgunuca ke Mcfarlane ilfolir.

Gazdon direvielon, Lestrade va Holmes kan sumesutesiki givar da lana anzasa wazdexa va gunuca ke Mcfarlane koe Norwood su zo trasir. Bata wazdexa nijur forteykirafa geltafa koinga ke Mcfarlane keve lana rebava. Holmes va vole laner kiren bal inafa arintafa dizvera bata koinga me kruldeyer. Bak arintaf sielcek kle al zo askir edje Mcfarlane koe flint ixam tigiyir enide di zo koridayar. Holmes vangruper da Oldacre va konakilara koridatasa va Mcfarlane gu gomilara enwe levskuyur enide gu savsaf skedeganik tis inafa gadikya va int di jaxadar. Holmes va yasaxo gire djukogrupar nume va birgaf tuvel moe vegem kosmar, lize trakur da Oldacre kakeon va int palser. Enide kosmara co tir loon wenyafa tove Lestrade, Holmes va teyelogara jupar numen Oldacre va vask govodivlanir. Batkane fatmara zo razdar. Bal auzura ke Mcfarlane koe Norwood, jotaf tegivsutesik va kueca kan xuvara va arekta ko mildafa sebeka al gonozeyer voxazen bata koinga ta askedara va rolafa wazdexa gan Lexington kwikya al zo dimnariyir. Luxe drowigafo burmoweyeso alto ke Oldacre katrasiyino koe intezba, kon sulem enwe tiyir. Dakela ke burmeyen cot al stapeyer da ino co tiyir ke ayik.

## Yunkexa
Konaka yunkexa va berpotam, koe sanegasa virda bak 1903 :

File: The Adventure of the Norwood Builder 01.jpg 
File: The Adventure of the Norwood Builder 02.jpg 
File: The Adventure of the Norwood Builder 03.jpg 
File: The Adventure of the Norwood Builder 04.jpg 
File: The Adventure of the Norwood Builder 05.jpg 
File: The Adventure of the Norwood Builder 06.jpg 
File: The Adventure of the Norwood Builder 07.jpg


## Dere rupel
* Arthur Conan Doyle*' : Englavaf suterotik (&nbsp;1859-1930&nbsp;)
* (en) [https://en.wikisource.org/wiki/The_Return_of_Sherlock_Holmes/Chapter_2 Vegedusik ke Norwood], dene *Wikisource'' 

## Vuestexa